FSMART ไหลอีก 5% เดินหน้าทำ “นิวโลว์” ต่อเนื่อง ฟากโบรกฯแนะ “ถือ” เคาะเป้า 9.80 บ.
FSMART ไหลอีก 5% เดินหน้าทำ “นิวโลว์” ต่อเนื่อง ฟากโบรกฯแนะ “ถือ” เคาะเป้า 9.80 บ. ล่าสุด ณ เวลา 11.14 น. อยู่ที่ระดับ 6.95 บาท ลบ 0.35 บาท หรือ 4.79% สูงสุดที่ระดับ 7.35 บาท ต่ำสุดที่ระดับ 6.80 บาท มูลค่าการซื้อขาย 10.41 ล้านบาท
7 พ.ย. 2561

ผู้สื่อข่าวรายงานว่า ราคาหุ้น บริษัท ฟอร์ท สมาร์ท เซอร์วิส จำกัด (มหาชน) หรือ FSMART ณ เวลา 11.14 น. อยู่ที่ระดับ 6.95 บาท ลบ 0.35 บาท หรือ 4.79% สูงสุดที่ระดับ 7.35 บาท ต่ำสุดที่ระดับ 6.80 บาท มูลค่าการซื้อขาย 10.41 ล้านบาท

โดยราคาหุ้น FSMART ยังคงปรับตัวลดลงอย่างต่อเนื่องทำจุดต่ำสุดอีกครั้งในรอบเกือบ 4 ปี นับตั้งแต่ราคาหุ้นปิดที่ระดับ 6.90 บาท เมื่อวันที่ 15 ธ.ค. 57
ด้านนักวิเคราะห์ บล.ฟินันเซีย ไซรัส ระบุว่า ขณะนี้คงคำแนะนำ “ถือ” หุ้น FSMART ให้ราคาเป้าหมายปี 2561 ที่ 9.80 บาท (ที่ PE 12.5 เท่า) โดยบริษัทมีแผนบริการใหม่ๆ ผ่านตู้ เช่น ขายซิมโทรศัพท์มือถือ การพัฒนาระบบ KYC พิสูจน์ตัวตนผ่านระบบอิเลคทรอนิคส์ เพื่อให้บริการเปิดบัญชีธนาคาร เป็นต้น คาดว่าจะเห็นความคืบหน้าในไตรมาส 4/61 แต่ใช้เวลากว่าจะทำรายได้อย่างมีนัย อย่างเร็ว ในกลางปีหน้า
ขณะที่ กำไรช่วงครึ่งปีแรกที่ผ่านมาโต 7.2% จากปีก่อน และเป็นสัดส่วน 47% ของคาดทั้งปีที่ 625 ล้านบาท โต15% จากปีก่อน ขณะที่มองกำไรในช่วงครึ่งหลังปีนี้ฟื้นต่อเนื่องช้าๆ